Pravna bitka režisera filmova ‘Gazda’, ‘Gazda: početak’, i ‘Kumek’, za novo željeno ime i prezime uspješno je okončana ovih dana

U svibnju ove godine režiser Dario Juričan postao je – doslovno – Milan Bandić. Već dulje vrijeme intenzivno je radio na svom novom filmu o Milanu Bandiću, nazvanom “Kumek”, a onda je i promijenio ime, pa i osobnu iskaznicu. “Dođem, kažem Milan Bandić, ljudi se smješkaju, prilaze mi. Kad sam bio Dario Juričan, kažem ime, ljudi pobjegnu od mene, spuštaju slušalice, kažu da sam upropastio Todorića“, objasnio je Juričan svoju neobičnu odluku.

No, nije bio zadugo Milan Bandić. Već početkom lipnja gubi svoj novi identitet. “Gradski ured za opću upravu Grada Zagreba me jutros nazvao i rekli su da su poništili moje ime i prezime i da sam opet Dario Juričan, a kao razlog su naveli da sam rekao kako će presici osobno nazočiti Milan Bandić. Normalno da će osobno nazočiti kad sam ja bio Milan Bandić”, objasno je Juričan tada i najavio pravnu bitku za povrat svog željenog imena, Milan Bandić.

Ipak smije biti Milan Bandić

I uspio je. Ministarstvo uprave RH u kolovozu je ukinulo Rješenje Gradskog ureda za opću upravu, a u Maticu rođenih je ponovno upisano umjesto Dario Juričan: Milan Bandić. “Moj slučaj pokazuje da ima pravde i ja želim promicati ideju pravde i svjedočiti poslanje Milana Bandića”, objašnjava ex Juričan, odnosno Milan Bandić.

Za razliku od Milana Bandića, gradonačelnika koji nikako ne može donijeti odluku hoće li se kandidirati na predsjedničkim izborima, režiser Milan Bandić, bivši Dario Juričan, donio je odluku i o kandidaturi, te je to i objavio na press konferenciji. Na pitanje zašto se odlučio kandidirati odgovora odgovorima kojima ozbiljno konkurira gradonačelniku Bandiću: “Bog mi je došao u snu i rekao da bih trebao postati Predsjednik RH! Bog je još dodao, Milan Bandić je rješenje, a ne problem!”

‘Korupcija svima, a ne samo njima’

Milan Bandić je također otkrio niz neobičnih predizbornih poruka kojima se nesumnjivo izdvaja od drugih kandidata: “Korupcija svima, a ne samo njima!”, “Što god vam ponudili, ja vam nudim duplo!” te – “Korupcija, sad il’ nikad!”.

“Lišen stranačkih okova, slobodan kao feniks, kao ptica, kandidiram se za predsjednika Republike. Ja sam običan čovjek u službi malog korumpiranog čovjeka. Želim korumpirati Hrvatsku radeći kao konj za Hrvatsku. To je moj program. Nije budućnost Hrvatske kopanje po ideološkim rovovima i ja ću se zalagati za korupciju kao zajedništvo svih. Bit ću predsjednik svih građana, bit ću predsjednik Republike Hrvatske”, izjavio je novi predsjednički kandidat te otkrio da, osim imena, s Milanom Bandićem – gradonačelnikom Zagreba – dijeli i mnoge političke ideale.